བཀའ་ཤག་ལྷན་རྒྱས་ནམ་ཚོགས་སྐབས་བཀའ་དྲུང་དང་ལས་རོགས་བཅས་ནས་བཙན་བྱོལ་མིའི་སྒྲིག་འཛུགས་ཀྱི་ཆབ་སྲིད་དང་།སྤྱི་ཚོགས།འཕྲོད་བསྟེན།དཔལ་འབྱོར་ལ་སོགས་པའི་སྐོར་སྲིད་སྐྱོང་མཆོག་ནས་བཀའ་ཕེབས་དང་།ཡང་ན་འབྲེལ་ཡོད་ལས་ཁུངས་ནས་འཆར་འབུལ་གནང་བ་ཁག་བཀའ་ཤག་ལྷན་ཚོགས་ནང་བཀའ་བསྡུར་གནང་ཆེད་གྲོས་གཞི་བཟོ་རྒྱུ་དང་།ལྷན་ཚོགས་ནང་བཀའ་བསྡུར་ཐག་གཅོད་ཇི་བྱུང་གྲོས་ཆོད་ཡིག་ཐོག་བཀོད་རྒྱུ།དེ་བཞིན་བཀའ་ཤག་ལྷན་རྒྱས་ནང་བཀའ་མོལ་ཇི་བྱུང་སྒྲ་འཛིན་འཕྲུལ་འཁོར་ནང་བཅུག་ནས་བདག་ཉར།གྲོས་ཆོད་དགོངས་དོན་འབྲེལ་ཡོད་ལས་ཁུངས་སོ་སོར་ཁུངས་ཁྱབ་བྱ་རྒྱུ་བཅས་ཡིན།དེ་བཞིན་དོལ་རྒྱལ་དང་འབྲེལ་བའི་ད་ཕན་གྱི་ཞིབ་འཇུག་ཡིག་ཆ་ཉར་རྒྱུ་དང་དེ་འབྲེལ་དོལ་རྒྱལ་སྐོར་གནས་ཚུལ་གསར་པ་ཇི་བྱུང་ལ་རྟོགས་ཞིབ་ཀྱིས་འབྲེལ་ཡོད་གོང་རིམ་ལ་སྙན་གསན་ཞུ་དགོས་ཀྱི་མཚོན་ལས་དོན་ཇི་ཡོད་བྱ་རྒྱུ་བཅས་ཡིན།